钦定古今图书集成/理学汇编/文学典/第010卷 > 杨慎丹铅总录 > 《诗文用字须有来历》
## 钦定古今图书集成/理学汇编/文学典/第010卷 > 杨慎丹铅总录 > 《诗文用字须有来历》

先辈言：杜诗、韩文无一字无来历。余谓自古名家皆
然，不独杜、韩两公耳。刘勰云：“灼灼状桃花之鲜，依依尽杨柳之貌，喈喈逐黄鸟之声，嗷嗷学鸿雁之响。虽
复思经千载，将何易夺？”信哉其言。试以灼灼舍桃而
移之他花，依依去杨柳而著之别树，则不通矣。近日
诗流，试举其一二，不曰莺啼而曰莺呼，不曰猿啸而
曰猿唳；蛇未尝吟，而云蛇吟；蛩未尝嘶而曰蛩嘶。厌
桃叶蓁蓁，而改云“桃叶抑抑”，桃叶可云抑抑乎？厌阳
雁嗷嗷，而强云“鸿雁嘈嘈”，鸿雁可言嘈嘈乎？“油然”者，
作云之貌，未闻泪可言油然。荐者，祭之名士无田则
荐是也。未闻送人省亲，而曰“好荐”，北堂亲也。夜郎在
贵州，而今送人官广西，恒用之。孟诸在齐东，而送人
之荆楚，袭用之。泄泻者，秽言也。写怀而改曰泄怀，是
口中暴痢也。馆甥，女婿也，上母舅诗，而自称馆甥，是
欲乱其女也，真如诸天，禅家语也，而用之道观远公，
大颠禅者也，而以赠道人；送人屡下第，而曰“批鳞书
几上”；本不用兵，而曰“戎马豺虎”；本不年迈，而曰“白发
衰迟”；未有兴亡之感，而曰“麋鹿姑苏”；寄云南官府，而
曰“百粤伏波。”试问之，曰“不如此，不似杜。”是可笑也。此
皆近日号为作手，编刻广传者，后生效之，益趋益下
矣。谓近日诗胜国初，吾不信也。而且互相标榜，不惭
大言。造作名字，掩灭前辈，是可以世道嘅，岂独文艺
之末乎？　又有以骚人墨客，而合之曰骚墨。〈见云南志诗文〉
以汗牛充栋而合之，曰《汗充》。〈见云南甲午试录序〉皆文理不通，
足以发后世一笑。